4. การประกอบธุรกิจของแต่ละสายผลิตภัณฑ์

  การประกอบธุรกิจของกลุ่มบริษัท คือการเป็นผู้ผลิตและจำหน่ายอาหารแปรรูปที่ทำจากเนื้อสุกร
  อาหารทะเลแปรรูป อาหารขบเคี้ยวที่ทำจากเนื้อสุกร อาหารแช่แข็งพร้อมรับประทาน
  การทำฟาร์มและจัดจำหน่ายสุกรพันธุ์และสุกรขุน และการทำร้านอาหารประเภท
  quick-service restaurants
  โดยผลิตภัณฑ์ของกลุ่มบริษัทจะเป็นการวางจำหน่ายภายในประเทศเป็นส่วนใหญ่
  โดยส่งออกเป็นบางส่วนเพื่อสนองความต้องการผลิตภัณฑ์อาหารไทยแบบสำเร็จรูปที่มีสูงขึ้นในต่างประเทศ

  4.1 ลักษณะผลิตภัณฑ์

4.1.1 อาหารแปรรูปจากเนื้อสุกร

  อาหารแปรรูปที่ทำจากเนื้อสุกร เป็นหนึ่งในธุรกิจหลักของบริษัทฯ
  และเป็นธุรกิจแรกที่ดำเนินการมาตั้งแต่เริ่มเปิดดำเนินการในเชิงพาณิชย์
  อาหารแปรรูปที่ทำจากเนื้อสุกรดำเนินการผลิตโดยโรงงานทั้ง 2 แห่งของ SORKON คือ
  โรงงานบางพลีและโรงงานนครปฐม และมี SORKON และ SKKF
  เป็นผู้ทำการตลาดและจัดจำหน่าย โดย SKKF
  จะเป็นผู้ทำการตลาดและจัดจำหน่ายผลิตภัณฑ์ให้กับตลาดสดในประเทศทั้งหมด ในขณะที่ SORKON
  จะเป็นผู้ทำการตลาดและจัดจำหน่ายผลิตภัณฑ์ผ่านช่องทางอื่นๆ
  ประกอบด้วยผู้ประกอบการค้าปลีกรายใหญ่และร้านสะดวกซื้อ ตัวแทนในต่างจังหวัด
  ผู้แทนจำหน่ายแบบขายตรงถึงผู้บริโภค และตลาดต่างประเทศผ่านทางผู้นำเข้าในต่างประเทศ
  ประเทศที่นำเข้าคือ จีน ฮ่องกง และมาเก๊า

  อาหารแปรรูปที่ทำจากเนื้อสุกร ประกอบด้วย หมูหยอง หมูแผ่น กุนเชียง ไส้กรอกอีสาน หมูยอ
  ลูกชิ้นหมู และอื่นๆ อาหารแปรรูปที่ทำจากเนื้อสุกรของบริษัท จะมีทั้งที่รับจ้างผลิต (OEM)
  และผลิตภายใต้ยี่ห้อของตนเองโดยมีอัตราส่วน 10:90
  อาหารแปรรูปที่ทำจากเนื้อสุกรของบริษัทมีการผลิตภายใต้ยี่ห้อ “ส. ขอนแก่น” “หมูดี”
  “หมูเหาะ” “ห้วยแก้ว” และ “บ้านไผ่”

4.1.2 อาหารทะเลแปรรูป

  อาหารทะเลแปรรูปเป็นอีกหนึ่งธุรกิจหลักของบริษัท ดำเนินการผลิตโดยโรงงานของ MFP โดยมี
  SORKON และ SKKF เป็นผู้ทำการตลาดและจัดจำหน่าย โดย SKKF
  จะเป็นผู้ทำการตลาดและจัดจำหน่ายผลิตภัณฑ์ให้กับตลาดสดในประเทศทั้งหมด ในขณะที่ SORKON
  จะเป็นผู้ทำการตลาดและจัดจำหน่ายผลิตภัณฑ์ผ่านช่องทางอื่นๆ
  ประกอบด้วยผู้ประกอบการค้าปลีกรายใหญ่และร้านสะดวกซื้อ ตัวแทนในต่างจังหวัด
  ผู้แทนจำหน่ายแบบขายตรงถึงผู้บริโภค และตลาดต่างประเทศผ่านทางผู้นำเข้าในต่างประเทศ
  ประเทศที่นำเข้าหลัก ได้แก่ สหรัฐอเมริกา ยุโรป ญี่ปุ่น และเกาหลี
  โดยในปัจจุบันเป็นการผลิตเพื่อส่งออก 15% การผลิตเพื่อขายในประเทศผ่านช่องทางตลาดสด
  50% และผ่านช่องทางโมเดิร์นเทรด 35%

  อาหารทะเลแปรรูป ประกอบด้วย
  ลูกชิ้นปลาที่มีการแบ่งผลิตภัณฑ์ตามเกรดคุณภาพเพื่อเป็นการเจาะตลาดบนและตลาดล่าง
  ลูกชิ้นกุ้งและลูกชิ้นปลาหมึก ปัจจุบันบริษัทเป็นผู้ผลิตลูกชิ้นทะเลรายใหญ่ที่สุดของประเทศ
  โดยมีส่วนแบ่งการตลาดประมาณ 80% นอกจากนี้บริษัทยังมีแผนการเพิ่มผลิตภัณฑ์ใหม่ๆ
  ในสายธุรกิจนี้ โดยได้ทำการลงทุนในเครื่องจักรเมื่อปลายปี 2553
  และคาดว่าจะสามารถทำการผลิตผลิตภัณฑ์ใหม่ได้ภายในปี 2554 อาหารทะเลแปรรูปของบริษัท
  จะมีทั้งที่ผลิตภายใต้ตราสินค้าของตนเอง และรับจ้างผลิต (OEM) โดยมีสัดส่วน 95:5
  อาหารทะเลแปรรูปของบริษัทเป็นการผลิตภายใต้ยี่ห้อ “แต้จิ๋ว”

  น้ำพริกและน้ำจิ้มจะถูกรวมอยู่ในสายผลิตภัณฑ์อาหารทะเลแปรรูป
  เพราะมีฐานวัตถุดิบจำพวกกุ้งและปลา และมีการผลิตที่โรงงานของ MFP ซึ่งเป็นบริษัทย่อย
  โดยเป็นการผลิตภายใต้ยี่ห้อของบริษัททั้งหมด คือยี่ห้อ “ไทยเดิม”
  โดยมีบริษัทเป็นผู้ทำการตลาดและจัดจำหน่ายผ่านช่องทางโมเดิร์นเทรด
  โดยน้ำจิ้มนั้นเป็นการผลิตเป็นสินค้าเสริมให้กับอาหารทะเลแปรรูปของบริษัทฯ ในปี 2553
  ยอดขายน้ำพริกและน้ำจิ้มอยู่ที่ประมาณ 25.68 ล้านบาท หรือเติบโตเพิ่มขึ้น 8.03% จากปี 2552

4.1.3 อาหารขบเคี้ยวที่ทำจากเนื้อสุกร

  อาหารขบเคี้ยวที่ทำจากเนื้อสุกร ผลิตที่โรงงานบางพลีของ SORKON โดย SORKON
  เป็นผู้ทำการตลาดและว่าจ้างให้บริษัท ดีทแฮล์ม จำกัด เป็นตัวแทนจัดจำหน่าย
  อาหารขบเคี้ยวที่ทำจากเนื้อสุกร ประกอบด้วย หมูอบ, หมูแผ่นสแน็ค, ปลาแผ่น, กุ้งแผ่น
  โดยเป็นการผลิตภายใต้ยี่ห้อของตนเองทั้งหมด คือยี่ห้อ “อองเทร่”
  โดยในปัจจุบันเป็นการจำหน่ายภายในประเทศกว่าร้อยละ 90

4.1.4 อาหารแช่แข็งพร้อมรับประทาน

  อาหารแช่แข็งพร้อมรับประทาน ผลิตโดยโรงงานมหาชัยของ SORKON
  ซึ่งเป็นโรงงานแห่งใหม่ของบริษัท ซื้อมาจาก บริษัท นารายณ์อินเตอร์ฟู้ดส์ จำกัด
  โดยในปัจจุบันจะเป็นการผลิตภายใต้ยี่ห้อของลูกค้าทั้งหมด (OEM) ส่งออกร้อยละ 70
  จำหน่ายในประเทศร้อยละ 30 ตลาดต่างประเทศที่สำคัญ คือ ฮ่องกง อังกฤษ และเยอรมัน
  รวมถึงประเทศในแถบยุโรป และสหรัฐอเมริกา
  ผลิตภัณฑ์ของบริษัทประกอบด้วยอาหารแช่แข็งทั้งอาหารคาวและอาหารหวาน

4.1.5 ร้านอาหารประเภท Quick-Service Restaurants

  บริษัทได้มีการลงทุนเปิดร้านอาหารประเภท Quick-Service Restaurants 2 สาขาในปี
  2553 ภายใต้ชื่อร้าน “Zaap Express”
  โดยเป็นร้านอาหารที่ขายอาหารแช่แข็งพร้อมรับประทานที่ผลิตจากโรงงานของบริษัท
  บริษัทคาดว่าร้านอาหารจะเป็นช่องทางการจำหน่ายสินค้าของบริษัทที่สำคัญต่อไปในอนาคต
  เมื่อบริษัทสามารถขยายสาขาของร้านอาหารได้ครอบคลุมมากยิ่งขึ้น
  โดยใช้ระบบแฟรนไชส์บางส่วนและบริษัทลงทุนเองอีกบางส่วน

4.1.6 การทำฟาร์มและการจำหน่ายสุกร

  บริษัทมีการทำฟาร์มสุกรที่โคราช
  โดยเป็นการนำสุกรแม่พันธุ์จากต่างประเทศมาผสมพันธุ์เพื่อจำหน่ายเป็นสุกรพันธุ์เพื่อขายให้กับผู้เลี้ยงสุกรอีกต่อหนึ่ง
  นอกจากนี้บริษัทยังมีการจำหน่ายลูกสุกรขุนให้ผู้เลี้ยงนำไปเลี้ยงต่อ
  และจำหน่ายสุกรขุนที่บริษัทเลี้ยงเองจนโตเต็มที่ให้กับโรงฆ่าสัตว์อีกด้วย
  โดยธุรกิจการทำฟาร์มสุกรนี้เป็นการทำเพื่อสนับสนุนการใช้วัตถุดิบประเภทเนื้อสุกรของธุรกิจอาหารแปรรูปที่ทำจากเนื้อสุกรของบริษัทฯ

4.1.7 ช่องทางการจัดจำหน่าย

  ช่องทางการจัดจำหน่ายในปัจจุบันของบริษัท ประกอบด้วย

(1) การจำหน่ายผ่านผู้ค้าส่งหรือปลีกขนาดใหญ่โดยตรง เช่น ซูปเปอร์มาร์เก็ต ไฮเปอร์มาร์เก็ต
    (โมเดิร์นเทรด) และคอนวีเนียนสโตร์

(2) การจำหน่ายผ่านผู้ค้าปลีกขนาดเล็ก เช่น ตลาดสด และร้านของชำ

(3) การจำหน่ายผ่านตัวแทนทางธุรกิจ
    ซึ่งเป็นช่องทางที่บริษัทเลือกใช้ในการกระจายสินค้าประเภทอาหารขบเคี้ยวที่ทำจากเนื้อสุกร

(4) การจำหน่ายตรงสู่อุตสาหกรรมหรือหน่วยงาน ตลาดสถาบัน เช่น ฟาร์มเฮาส์,
    เอ็มเคสุกี้และโรงแรม

(5) การจำหน่ายตรงถึงผู้บริโภค ผ่านร้านอาหาร ของบริษัทชื่อ “แซ่บอีสาน”

  โดยในปัจจุบันช่องทางโมเดิร์นเทรด ยังเป็นช่องทางหลักในการกระจายสินค้าของบริษัท
  โดยกว่าร้อยละ 80 ของยอดขายเป็นการกระจายผ่านช่องทางดังกล่าว

  4.2 การตลาดและภาวะการแข่งขัน

  ภาวการณ์ผลิตของอุตสาหกรรมอาหารในภาพรวมปี 2553 เพิ่มขึ้นจากปีก่อนร้อยละ 3.2
  จากปีก่อน ในขณะที่ภาพรวมการจำหน่ายผลิตภัณฑ์อาหารในปี 2553 ขยายตัวร้อยละ 4.0
  เนื่องจากการผลิตในหลายสินค้าได้รับผลดีจากการฟื้นตัวของเศรษฐกิจโลก อย่างไรก็ดี
  ปัญหาวัตถุดิบขาดแคลน
  ทำให้ระดับราคาสินค้าในตลาดโลกมีความผันผวนอย่างมากในเกือบทุกสินค้า

  สำหรับธุรกิจแปรรูปอาหารของไทย
  มีแนวโน้มปรับตัวเข้าสู่ผลิตภัณฑ์ที่สร้างมูลค่าเพิ่มและมีความสามารถในการทำกำไรสูง
  โดยมีปัจจัยหลักมาจากการเปลี่ยนแปลงของช่องทางกระจายสินค้าและการดำเนินชีวิตของผู้บริโภค
  ส่งผลให้ธุรกิจผลิตอาหารแปรรูปพร้อมรับประทานและอาหารแช่แข็งขยายตัวอย่างรวดเร็ว

4.2.1 การทำการตลาดที่สำคัญ

  กลยุทธ์ในการแข่งขันของบริษัท ประกอบด้วย

(1) การเน้นกระบวนการผลิตที่มีมาตรฐาน
    โดยคำนึงถึงเรื่องคุณภาพและความปลอดภัยอย่างเข้มงวด
    สินค้าของบริษัทที่ทำการส่งออกจะได้รับการรับรองมาตรฐานคุณภาพ ประกอบด้วย GMP,
    HACCP, และ BRC

(2) บริษัทเน้นการบริหารจัดการ supply chain เพื่อให้เกิดประสิทธิภาพสูงสุด
    เพื่อลดต้นทุนการผลิต

(3) การพัฒนาระบบการผลิตไปสู่ระบบอัตโนมัติ โดยการนำเครื่องจักรมาใช้แทนแรงงานในการผลิต

(4) เน้นการพัฒนาสินค้าที่ตอบสนองต่อความต้องการของลูกค้าอย่างสม่ำเสมอและมีคุณภาพ

(5) ขยายช่องทางการจัดจำหน่าย เพื่อให้เข้าถึงผู้บริโภคมากยิ่งขึ้น

4.2.2 ภาวะการแข่งขันและภาวะอุตสาหกรรม

  ธุรกิจอาหารแปรรูป

  ในปี 2553 ธุรกิจอาหารแปรรูปจากเนื้อสัตว์มีมูลค่าตลาดประมาณ 1,500 ล้านบาท
  โดยมีอัตราเติบโตที่สม่ำเสมอประมาณร้อยละ 6-8 ในช่วงหลายปีที่ผ่านมา
  ขณะที่มูลค่าตลาดของลูกชิ้นปลา อาหารขบเคี้ยว และอาหารแช่แข็ง มีมูลค่าประมาณ 500
  15,000 และ 5,000 ล้านบาท ตามลำดับ

  โดยอัตราการเติบโตของมูลค่าตลาดของลูกชิ้นปลาอยู่ที่ประมาณร้อยละ 6-8
  เช่นเดียวกับธุรกิจอาหารแปรรูปจากเนื้อสัตว์
  ธุรกิจอาหารแช่แข็งและอาหารขบเคี้ยวเป็นธุรกิจที่มีอัตราการเติบโตสูง
  อันเป็นผลมาจากแนวโน้มการบริโภคอาหารของคนรุ่นใหม่ที่เปลี่ยนแปลงไป
  โดยนิยมความสะดวกรวดเร็วมากขึ้น ธุรกิจอาหารแช่แข็งมีอัตราการเติบโตสูงถึงร้อยละ 20-30
  ในขณะที่ธุรกิจอาหารขบเคี้ยวมีอัตราการเติบโตสูงถึงร้อยละ 15

  จากแนวโน้มการเปลี่ยนแปลงพฤติกรรมของผู้บริโภคทำให้ผู้ประกอบการในธุรกิจอาหาร
  มีการวางกลยุทธ์ในการทำการตลาดและการพัฒนาสินค้าใหม่เพื่อให้สอดคล้องกับพฤติกรรมการเปลี่ยนแปลงของผู้บริโภค

  การทำฟาร์มสุกร

  การเลี้ยงสุกรเป็นอาชีพเสรี
  จึงมีการเปลี่ยนแปลงเพิ่มจำนวนและลดจำนวนอย่างรวดเร็วตามวัฏจักรตลาด
  โดยแบ่งเป็นผู้เลี้ยงแบบอิสระและผู้เลี้ยงแบบมีสัญญาผูกพัน ผู้เลี้ยงมากกว่าร้อยละ 70
  เป็นฟาร์มขนาดใหญ่ครบวงจร ร้อยละ 20-25 เป็นฟาร์มขนาดกลางและเล็ก
  ผู้เลี้ยงรายย่อยมีเพียงร้อยละ 5 และมีแนวโน้มลดลง
  เนื่องจากไม่สามารถแบกรับต้นทุนอาหารสัตว์ที่เพิ่มสูงขึ้นได้ ขณะที่รายใหญ่ขยายการผลิตเพิ่มขึ้น
  ผลผลิตเนื้อสุกรร้อยละ 25 เป็นของบริษัทชำแหละและแปรรูป
  ผลิตภัณฑ์จากเนื้อสุกรที่นิยมบริโภคในประเทศส่วนใหญ่เป็น เนื้อสุกรชำแหละ ไส้กรอก แฮม ลูกชิ้น
  และ ผลิตภัณฑ์พื้นเมือง เช่น กุนเชียง หมูแผ่น หมูยอ แหนม หมูหยอง

  4.3 การจัดหาผลิตภัณฑ์

  วัตถุดิบหลักที่ใช้ในการผลิต ได้แก่ เนื้อสุกร และชิ้นส่วนของสุกร ซึ่งคิดเป็นร้อยละ 70
  ของวัตถุดิบที่ใช้ในการผลิตทั้งหมด โดยซื้อจากในบริษัทผู้ค้าที่ผ่านเกณฑ์มาตรฐานคุณภาพของบริษัทฯ
  และได้รับการรับรองมาตรฐานคุณภาพและความปลอดภัยจากหน่วยงานของรัฐ วัตถุดิบอื่นๆ ได้แก่
  เครื่องเทศ เครื่องปรุงรส และบรรจุภัณฑ์ โดยบริษัทซื้อจากผู้ผลิตภายในประเทศ
  วัตถุดิบบางประเภท ได้แก่ ไส้สด ไส้สังเคราะห์
  สั่งซื้อจากต่างประเทศผ่านตัวแทนจำหน่ายในประเทศ โดยมีสัดส่วนไม่เกินร้อยละ 5
  ของมูลค่าการสั่งซื้อวัตถุดิบรวม

  บริษัทฯ มีการจำหน่ายสินค้าไปยังลูกค้าในประเทศกลุ่มสหภาพยุโรป ซึ่งมีมาตรฐานด้านผลิตภัณฑ์
  และกระบวนการผลิตที่สูงและเข้มงวด
  วัตถุดิบที่นำเข้าสู่กระบวนการผลิตต้องได้จากแหล่งซึ่งผ่านการรับรองจากทางประเทศกลุ่มสหภาพยุโรปเท่านั้น
  ส่งผลให้การจัดหาวัตถุดิบจำกัดเฉพาะผู้ส่งมอบที่ได้รับการรับรอง
  และมีราคาค่อนข้างสูงเมื่อเปรียบเทียบกับผู้ส่งมอบรายอื่น

4.3.1 การผลิตและกำลังการผลิต

  (ก) SORKON มีโรงงานผลิตจำนวน 3 แห่ง ดังนี้

  - โรงงานบางพลี ตั้งอยู่เลขที่ 4/44 ถนนประชาราษฎร์อุทิศ ตำบลราชาเทวะ หมู่ที่ 13
  อำเภอบางพลี จังหวัดสมุทรปราการ โดยมีกำลังการผลิตที่ 5,500 ตันต่อปี

  - โรงงานมหาชัย ตั้งอยู่เลขที่ 39/16 หมู่ที่ 2 ถนนพระราม 2 นิคมอุตสาหกรรมสมุทรสาคร
  ตำบลบางกระเจ้า อำเภอเมือง จังหวัดสมุทรสาคร โดยมีกำลังการผลิตที่ 3,600 ตันต่อปี

  - โรงงานนครปฐม ตั้งอยู่เลขที่ 114 หมู่ที่ 8 ตำบลบ่อพลับ อำเภอเมือง จังหวัดนครปฐม
  โดยมีกำลังการผลิตที่ 500 ตันต่อปี

  (ข) MFP มีโรงงานผลิต 1 แห่ง ตั้งอยู่เลขที่ 61/39 หมู่ที่ 2 ตำบลบางกระเจ้า อำเภอเมือง
  จังหวัดสมุทรสาคร โดยมีกำลังการผลิตที่ 6,000 ตันต่อปี

  (ค) SPS มีฟาร์มสุกร 1 แห่ง ตั้งอยู่เลขที่ 44 หมู่ที่ 2 ตำบลพญาเย็น อำเภอปากช่อง
  จังหวัดนครราชสีมา 30320

  (ง) กำลังการผลิตตามสายธุรกิจ

+----------------------+------+------+------+------+------+-------+
| ผลิตภัณฑ์ (ตัน)          | 2553 |      | 2552 |      | 2551 |       |
+======================+======+======+======+======+======+=======+
|                      | กำลัง | อัตร  | กำลัง | อัตร  | กำลัง | อัตรา  |
|                      |      | าการ |      | าการ |      | การใช |
|                      | กา   | ใช้กำ | กา   | ใช้กำ | กา   | ้กำลังก |
|                      | รผลิต | ลังกา | รผลิต | ลังกา | รผลิต | ารผลิต |
|                      | เต็มที่ | รผลิต | เต็มที่ | รผลิต | เต็มที่ |       |
+----------------------+------+------+------+------+------+-------+
| อาหารแปรรูปจากเนื้อสุกร  | 5    | 80%  | 5    | 80%  | 5    | 80%   |
|                      | ,000 |      | ,000 |      | ,000 |       |
+----------------------+------+------+------+------+------+-------+
| อาหารทะเลแปรรูป       | 6    | 95%  | 6    | 95%  | 6    | 95%   |
|                      | ,100 |      | ,100 |      | ,100 |       |
+----------------------+------+------+------+------+------+-------+
| อาห                  | 120  | 80%  | -    | -    | -    | -     |
| ารขบเคี้ยวที่ทำจากเนื้อสุกร |      |      |      |      |      |       |
+----------------------+------+------+------+------+------+-------+
| อา                   | 2    | 63%  | -    | -    | -    | -     |
| หารแช่แข็งพร้อมรับประทาน | ,400 |      |      |      |      |       |
+----------------------+------+------+------+------+------+-------+
| การ                  | 36   |      | 30   |      | 22   |       |
| จำหน่ายสุกรพันธุ์และสุกรขุน | ,729 |      | ,809 |      | ,710 |       |
| (จำนวนลูกสุกรเกิดใหม่)   | ตัว   |      | ตัว   |      | ตัว   |       |
+----------------------+------+------+------+------+------+-------+

4.3.2 ผลกระทบต่อสิ่งแวดล้อม

  ขบวนการแปรรูปผลิตภัณฑ์ของบริษัทฯ ใช้พลังงานไฟฟ้าเป็นส่วนใหญ่
  พลังงานที่ได้จากเชื้อเพลิงปิโตรเลียมใช้เป็นส่วนน้อย
  จึงก่อให้เกิดมลภาวะจากการเผาผลาญเชื้อเพลิงปิโตรเลียมในปริมาณต่ำ

  บริษัทฯ
  ได้ว่าจ้างบริษัทเอกชนที่ได้รับสัมปทานอย่างถูกต้องตามกฎหมายจากองค์การบริหารส่วนตำบลให้เป็นผู้ขนย้ายขยะ
  และสิ่งปฏิกูลเพื่อไปกำจัดด้วยกรรมวิธีที่ถูกต้องน้ำทิ้งจากโรงงานผ่านการบำบัดจากระบบบำบัดน้ำทิ้ง
  และมีการตรวจสอบควบคุมคุณภาพของน้ำทิ้งให้เป็นไปตามเกณฑ์มาตรฐานก่อนระบายไปสู่ลำคลองสาธารณะ
  นอกจากนี้ บริษัทฯ ยังได้ว่าจ้างบริษัทที่ปรึกษาด้านสิ่งแวดล้อมในการประเมิน ตรวจสอบควบคุม
  และให้คำปรึกษาด้านสิ่งแวดล้อมให้แก่บริษัทฯ
  เพื่อให้มั่นใจว่าการควบคุมสิ่งแวดล้อมเป็นไปอย่างมีประสิทธิภาพ